  Майя Бывальцева Таяз арын толшорысен инвожоозь Удмуртиын шоро-куспо уждунлэн быдӟалаез 31 сюрс 314 манет луиз. Со сярысь Удмуртстат ивортэ. Кылем арысь та вакытэн ик ӵошатыса, шоро-куспо уждун 11,7 процентлы будӥз. Вузъёслы дунъёслэсь вошъяськемзэс лыдэ басьтоно ке, зэмос уждун 9,8 процентлы йылӥз. Инвожое элькунъя шоро-куспо уждун 33 сюрс 858 манет луиз. Вузъёслы дунъёслэсь будэмзэс лыдэ басьтыса, кылем арысь инвожо сярысь 8,8 процентлы будӥз. Удмуртстатын пусъё, пӧртэм удысъёсын ужасьёслы огкадь коньдон уг тыро. Гурт возёс, нюлэс возёс, пӧйшуран, чорыган но чорыг будэтон удысын ужасьёс инвожое шорлыдын 21 сюрс 456 манет басьтӥзы. Со элькунъя шоро-куспо уждунлэсь 1,6 поллы ӧжытгес. Азьвыл сямен ик бадӟым уждунзы музъем узырлыкез поттон удысын ужасьёслэн – 48 сюрс 481 манет, коньдон бергатон но утет огазеяськонъёсын – 43 сюрс 918 манет. Элькунъя шоро-куспо уждунлэсь 6,4 процентлы тросгес басьто дышетон удысын ужасьёс, шутэтсконэз но шулдыръяськонэз радъян, лулчеберет но спорт огазеяськонъёсын – 3,7 процентлы. Тазалыкез утён удысын – 1,1 процентлы ӧжытгес. 2018-тӥ арын толшоре-инвожое уждунлэн быдӟалаезъя Удмуртия Приволжск федерал округысь 14 улосвылъёс пӧлын 6-тӥ интыын вал. Асьмедыз азьпалто Пермь шаер, Татарстан, Самара но Нижний Новгород улосвылъёс, Башкортостан.  Тегъёс: Мерлык Ижкар Удмуртстат Удмуртия уждун лыдпусъёс  